মেয়েদের গোপন ভিডিও রেকর্ড! পুলিশের জালে ৩ ABVP সদস্য

ওয়েব ডেস্ক: সরকারি কলেজে চলছিল অনুষ্ঠান। সেই সময় কলেজেরই এক রুমে পোশাক বদলাতে ঢুকেছিলেন কয়েকজন মহিলা পড়ুয়া। তবে সেই রুমের জানালা ছিল খোলা। তাতেই উঁকি দিচ্ছিল তিন পুরুষ পড়ুয়া। মোবাইলে চলছিল ছাত্রীদের আপত্তিকর অবস্থার ছবি ও ভিডিও রেকর্ডিং (Female Students Video Recording)। বিষয়টি কর্তৃপক্ষের নজরে আসতেই গ্রেফতার (Arrest) করা হল জানালায় উঁকি দেওয়া তিন ছাত্রকে। উল্লেখযোগ্য বিষয় হল, ধৃত তিনজনই অখিল ভারতীয় বিদ্যার্থী পরিষদ (ABVP)-এর সদস্য। আর এই ঘটনা এক ‘ডবল ইঞ্জিন’ রাজ্যের।

মঙ্গলবার মধ্যপ্রদেশের (Madhya Pradesh) মান্দসৌর জেলার বাণপুর সরকারি কলেজের চত্বরে আয়োজিত যুব উৎসব চলাকালীন ঘটে এই ঘটনা। অভিযোগ, চারজন ছাত্র মহিলা শিক্ষার্থীরা পোশাক পরিবর্তন করছিলেন এমন সময়ে জানালা দিয়ে উঁকি মেরে তাঁদের ছবি ও ভিডিও ধারণ করছিল কয়েকজন ছাত্র। কলেজের কার্যনির্বাহী অধ্যক্ষ প্রীতি পাঞ্চোলি সন্দেহজনক কার্যকলাপ লক্ষ্য করে বিষয়টি কলেজের সিসিটিভি ফুটেজে যাচাই করেন। সেখানে ওই ছাত্রদের জানালার কাছে সন্দেহজনকভাবে ঘোরাফেরা করতে দেখা যায়। এরপরই তিনি থানায় লিখিত অভিযোগ দায়ের করেন।

আরও পড়ুন: হিন্দু মেয়েদের জিমে যাওয়ার দরকার নেই, নিদান BJP বিধায়কের

মান্দসৌর জেলার পুলিশ সুপার বিনোদ মীনা জানিয়েছেন, “সিসিটিভি ফুটেজে চারজন ছেলেকে জানালার বাইরে উঁকি দিতে দেখা গেছে। আমরা দ্রুত অভিযোগের ভিত্তিতে মামলা দায়ের করেছি। তিনজনকে গ্রেফতার করা হয়েছে, অপর এক জন পলাতক। অভিযুক্তদের মোবাইল ফোন বাজেয়াপ্ত করে ফরেনসিক পরীক্ষার জন্য পাঠানো হয়েছে।”

জানা গিয়েছে, গ্রেফতার হওয়া তিন ছাত্রের নাম উমেশ জোশি, অজয় গৌড় ও হিমাংশু বাইরাগি। ঘটনার পর এবিভিপি সংগঠন উমেশ জোশীকে তাঁর শহর সম্পাদক পদ থেকে অবিলম্বে বহিষ্কার করেছে। বাণপুর থানার ইনস্পেক্টর রমেশচন্দ্র দাঙ্গি জানিয়েছেন, “অভিযুক্তরা অভিযোগ অস্বীকার করছে। এখনও মেয়েদের ভিডিও রেকর্ডিংয়ের কোনও প্রমাণ মেলেনি, তবে আইন অনুযায়ী ব্যবস্থা নেওয়া হচ্ছে।”

দেখুন আরও খবর:

The post মেয়েদের গোপন ভিডিও রেকর্ড! পুলিশের জালে ৩ ABVP সদস্য first appeared on KolkataTV.